Koster: Nóg ŉ huis aan die brand gesteekKim Medupe, burgemeester van die Kgetlengrivier-munisipaliteit, se huis, gastehuis en vier voertuie wat op die perseel gestaan het, is deur betogers aan die brand gesteek. Foto: ANA ŉ Raadslid se huis is aan die brand gesteek en 14 mense is in hegtenis geneem toe gewelddadige betogings Donderdag in Koster in Noordwes voortgewoed het. Sers. Ofentse Mokgadi, woordvoerder van die polisie, het gesê die 14 verdagtes word aangekla van openbare geweld. Hulle sal Maandag in die Koster-landdroshof verskyn. “Die situasie is steeds gespanne. Die pad tussen Rustenburg en Koster is gesluit, asook die Koster-Swartruggens-pad,” het hy gesê. Die pad tussen Derby en Koster en tussen Koster en Lichtenburg word nie deur die betogings geraak nie. Maroela Media het vroeër berig Kim Medupe, burgemeester van die Kgetlengrivier-munisipaliteit, se huis, gastehuis en vier voertuie wat op die perseel gestaan het, is deur betogers aan die brand gesteek. Betogers het ook verskeie items huisware uit die burgemeester se huise gesteel. Die sentrale sakegebied van Koster is heeltemal gesluit weens die betogings. Kim Medupe, burgemeester van die Kgetlengrivier-munisipaliteit, se huis, gastehuis en vier voertuie wat op die perseel gestaan het, is deur betogers aan die brand gesteek. Foto: ANA Inwoners van Reagile voer aan hulle is ontevrede oor ŉ gebrek aan basiese munisipale dienste. Die ANC in Noordwes het intussen die betogings in dié plattelandse dorp veroordeel. “Ons glo as ŉ beweging dit maak nie saak hoe sterk jou siening oor dienslewering-uitdagings is nie, dit gee nie betogers die reg om openbare en private eiendom te vernietig nie. Ons verwag van gemeenskappe om met die leierskap van die Kgetlengrivier-munisipaliteit in gesprek te tree,” het Sussana Dantjie, waarnemende provinsiale sekretaris, gesê. “Ons doen ŉ beroep op die gemeenskap van Koster om te verseker dat vrede in die gebied herstel word en dat wetstoepassingsagentskappe toegelaat word om hul ondersoeke te doen. Ons doen ook ŉ beroep op die polisie om enige persone wat kies om openbare geweld as ŉ manier van kommunikasie te gebruik in hegtenis te neem.”